P. Paška, poslanec: (2005-06-29):
Takže, dámy a páni, vzhľadom na to, že považujeme tento zákon naozaj za protiústavný, pretože sme ho vždy napádali a nesúhlasili s transformáciou zdravotných poisťovní na súkromné akciové spoločnosti, dovoľte mi, aby som, pán spravodajca, predniesol pozmeňujúce návrhy k tomuto zákonu. V bode 1 v § 1 žiadame vypustiť písm. e). Odôvodnenie: Je to protiústavnosť. Sme presvedčení, že typ transformácie akciovej spoločnosti, tak ako ho definoval zákon o zdravotných poisťovniach, nie je v zmysle príslušných ustanovení Ústavy Slovenskej republiky prípustný a očakávame, že Ústavný súd vynesie príslušné uznesenie. Bod 2 pozmeňujúceho návrhu hovorí o tom, že v § 2 žiadame nahradiť text ods. 1, 2, 3 nasledovným textom: Zdravotná poisťovňa je právnická osoba so sídlom na území Slovenskej republiky, ktorá vykonáva výlučne verejné zdravotné poistenie a môže vykonávať nepovinné zdravotné poistenie na základe povolenia na vykonávanie zdravotného poistenia. Po druhé, poisťovňa, ktorá vykonáva verejné zdravotné poistenie, nemôže okrem nepovinného zdravotného poistenia vykonávať iné poistenie. Po tretie, obchodné meno poisťovne, ktorá vykonáva verejné zdravotné poistenie, musí obsahovať označenie zdravotná poisťovňa. Iné osoby nesmú tento názov používať. Odôvodnenie: Protiústavnosť doterajšej dikcie ustanovení. Bod 3. Bez náhrady vypustiť celú ôsmu časť zákona, t. j. § 68 až § 75. Opäť protiústavnosť. Bod 4. Bez náhrady vypustiť  § 78 až § 86. Odôvodnenie: Ustanovenia § 78 až § 82 a § 84 sú v rozpore s Ústavou Slovenskej republiky a § 83, § 85 a § 86 strácajú vypustením predchádzajúcich ustanovení zmysel. Predmetnými ustanoveniami zákona č. 581/2004 Z. z. bola vážne narušená aj autorita súdnej moci reprezentovaná právnymi názormi Ústavného súdu. Ústavný súd totiž vo svojich predchádzajúcich rozhodnutiach vo vzťahu k zdravotnému poisteniu veľmi zreteľne formuloval svoj postoj, keď v náleze PL Ústavný súd 13/97 uviedol: Hospodársku súťaž štát chráni len tam a dovtedy, kde a dokiaľ nevzniknú dôvody na obmedzenie alebo vylúčenie hospodárskej súťaže vo verejnom záujme. Zdravotné poistenie a dôchodkové poistenie patrí k tým spoločenským vzťahom, ktoré sú vo verejnom záujme vyňaté z hospodárskej súťaže. Z vyššie uvedeného vyplýva, že Národná rada schválením napadnutých ustanovení zákona č. 581/2004 Z. z. v rozpore s citovaným právnym názorom Ústavného súdu a v rozpore s verejným záujmom zahrnula organizáciu verejného zdravotného poistenia do sféry hospodárskej súťaže, a preto možno konštatovať, že Národná rada týmto prijala právnu úpravu, ktorá je nielen v rozpore s čl. 40 Ústavy Slovenskej republiky, ale aj v rozpore s čl. 1 ods. 1 Ústavy Slovenskej republiky. Rozpor napadnutej právnej úpravy s čl. 1 ods. 1 ústavy spočíva vo vážnom narušení princípu právnej istoty, ktorý je neoddeliteľnou súčasťou princípov právneho štátu zaručeného podľa čl. 1 Ústavy Slovenskej republiky, uznesenie Ústavného súdu 48/1997. Podľa názoru Ústavného súdu obsahom princípu právneho štátu je vytvorenie istoty, že na určitú právne relevantnú otázku sa pri opakovaní v rovnakých podmienkach dáva rovnaká odpoveď. Nález Ústavného súdu 87/1993 a nález Ústavného súdu 16/1995. V rozhodnutí 2 Ústavného súdu 48/1997 Ústavný súd zdôraznil, že princíp právnej istoty spočíva okrem iného v tom, že všetky subjekty práva môžu odôvodnenie očakávať, že príslušné štátne orgány budú konať a rozhodovať podľa platných právnych predpisov a že ich bude správne vykladať a aplikovať. Vychádzajúc z uvedeného nemožno postup Národnej rady, pri ktorom prijala právnu úpravu priamo v rozpore s relevantným právnym názorom Ústavného súdu inak považovať za iné ako porušenie princípu právnej istoty. Analogický názor napadnutej právnej úpravy vyjadril aj prezident Slovenskej republiky vo svojom rozhodnutí z 18. októbra 2004. Všeobecné zdôvodnenie: Podľa § 2 ods. 1 zákona č. 581/2004 Z. z. zdravotná poisťovňa je akciová spoločnosť. Podľa § 2 ods. 2 zákona č. 581/2004 Z. z. na zdravotné poistenie, na poisťovne sa vzťahuje Obchodný zákonník, ak tento zákon neustanovuje inak. Podľa § 2 ods. 1 Obchodného zákonníka podnikaním sa rozumie sústavná činnosť vykonávaná samostatne podnikateľom vo vlastnom mene a na vlastnú zodpovednosť za účelom dosiahnutia zisku. Podľa § 2 ods. Obchodného zákonníka podnikateľom podľa tohto zákona je osoba zapísaná v obchodnom registri. Podľa § 56 ods. 1 Obchodného zákonníka obchodná spoločnosť (ďalej len spoločnosť) je právnickou osobou založenou za účelom podnikania a spoločnosťami sú verejná obchodná spoločnosť, komanditná spoločnosť, spoločnosť s ručením obmedzeným a akciová spoločnosť. Z uvedeného logicky vyplýva, že zdravotná poisťovňa je akciová spoločnosť založená na účely verejného poistenia, ktorá vykonáva sústavnú činnosť, podniká vo sfére verejného zdravotného poistenia, pričom účelom pôsobenia je nielen výkon verejného zdravotného poistenia, ale aj dosiahnutie zisku ako základný princíp podnikania. Napadnuté ustanovenia zákona č. 581/2004 Z. z. neprípustným spôsobom obmedzili reálnu dostupnosť ústavou garantovaného základného práva na ochranu zdravia a práva, na bezplatnú zdravotnú starostlivosť na základe zdravotného poistenia podľa článku 40 Ústavy Slovenskej republiky tým, že ustanovujú nevhodnú organizáciu verejného zdravotného poistenia na komerčnom základe a obmedzujú nad prípustnú mieru úlohu štátu pri garantovaní základného práva občanov podľa článku 40 ústavy. Prezident Slovenskej republiky vo svojom rozhodnutí okrem iného uviedol, že verejné zdravotné poistenie je charakterom povinného poistenia vo verejnom záujme, preto je zároveň poistením solidárnym a neziskovým. Vzhľadom na podstatu a charakter verejného zdravotného poistenia a na nevyhnutnosť zabezpečiť ústavné práva je žiaduce zvážiť postavenie zdravotných poisťovní ako akciových spoločností a ich transformáciu na akciové spoločnosti. Dovolím si tento pozmeňujúci návrh odovzdať, pán spravodajca. A na záver veľmi krátko tým, čím som začal. Toto je pre Smer – Sociálnu demokraciu esenciálna záležitosť. Vzhľadom na to, že považujeme princíp reformy a zmenu zdravotného poistenia nielen za protiústavnú, ale aj nie v súlade so zvyklosťami Európskej únie, ktorého členom Slovensko napriek tomu je, že úprava legislatívnych noriem a všeobecne záväzných právnych aktov v oblasti zdravotníctva je subsidiárna, nie je súčasťou primárneho práva, aj keď sme sa obrátili na takzvaný DG competition v Bruseli, čo je direktoriát pre hospodársku súťaž, s otázkou, či nie je transformácia zdravotných poisťovní na súkromné poistenie s povinným odvodom súkromných osôb pre tieto súkromné právnické osoby porušením hospodárskej súťaže, alebo či to nemôže byť považované za neprimeranú štátnu pomoc. Odpoveď, ktorú sme dostali, je svojím spôsobom charakteristická a odkazuje vo svojej dikcii pán riaditeľ direktoriátu, pán Kili Bluve v texte v znení: Preto pokiaľ zdravotnícke zariadenie, zdravotnícke poisťovne a penzijné fondy po transformácii na akciové spoločnosti budú vykonávať ekonomické aktivity na konkurenčnom trhu, podliehajú kontrole ohľadne štátnej pomoci. Chcem avizovať, že sa naďalej budeme v Európskej únii dotazovať, akým spôsobom a či nebola porušená táto časť všeobecne záväzného komunitárneho práva pre Slovenskú republiku a odpoveď ďalej hovorí. Ak tieto spoločnosti dostávajú od štátu selektívnu podporu vo forme garancií, grantov, subvencií, mohli by tieto dosiahnuť protiprávnu štátnu pomoc, obrátime sa na Európsku úniu s výkladom, a ďalej sa hovorí, aby sa zabezpečilo, že verejné fondy sú využívané len na financovanie služieb vo verejnom všeobecnom záujme, členské štáty musia jasne definovať a vyčleniť verejné služby a zabezpečiť oddelenie účtov medzi čisto komerčnými aktivitami a aktivitami v prospech verejného záujmu. Toľko len na doplnenie. Vzhľadom na to, že považujeme odstránenie protiústavnosti ustanovením zákona č. 581/2004 Z. z. za základné, nebudem pokračovať v návrhoch, ktoré by mohli odstrániť nevykonateľnosť. Ďakujem.